契丹歌
作者：姜夔
朝代：宋

paragraphs: 契丹家住雲沙中，耆車如水馬若龍。
春來草色一萬里，芍藥牡丹相間紅。
大胡牽車小胡舞，彈胡琵琶調胡女。
一春浪宕不歸家，自有穹廬障風雨。
平沙軟草天鵝肥，胡兒千騎曉打圍。
皂旗低昂圍漸急，驚作羊角凌空飛。
海東健鶻健如許，韝上風生看一舉。
萬里追奔未可知，劃見紛紛落毛羽。
平章俊味天下無，年年海上驅群胡。
一鵝先得金百兩，天使走送賢王廬。
天鵝之飛鐵爲翼，射生小兒空看得。
腹中驚怪有新薑，元是江南經宿食。